## Rješenje Agencije za zaštitu tržišnog natjecanja, klasa: UP/I 430-01/11-16/001 od 1. prosinca 2011.

### NN 6/2012 (13.1.2012.), Rješenje Agencije za zaštitu tržišnog natjecanja, klasa: UP/I 430-01/11-16/001 od 1. prosinca 2011.

AGENCIJA ZA ZAŠTITU TRŽIŠNOG NATJECANJA

179

Agencija za zaštitu tržišnog natjecanja, na temelju članka 13. stavka 4. Zakona o državnim potporama (»Narodne novine«, broj 140/05 i 49/11), u upravnom postupku pokrenutom na temelju zahtjeva Sisačko-moslavačke županije, u vezi s prijedlogom ustupa potraživanja poduzetnika GIP Pionir d.o.o. po kreditu odobrenom Županijskoj upravi za ceste Sisačko-moslavačke županije, pokrivenim jamstvom, odnosno bjanko zadužnicama Sisačko-moslavačke županije, na Privrednu banku Zagreb d.d., na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac mag. iur., zamjenik predsjednice Vijeća, te članovi vijeća Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić Župić, s 91. sjednice održane 1. prosinca 2011., donosi

RJEŠENJE

I. Utvrđuje se da se prijedlog ustupa potraživanja poduzetnika GIP Pionir d.o.o., sa sjedištem u Zagrebu, Zagrebačka 145b, na temelju Ugovora o radovima i financiranju radova rehabilitacije Ž 3124 na dvije dionice, od 14. listopada 2009. i I. Dodatka Ugovoru o radovima i financiranju radova rehabilitacije ŽC 3124 na dvije dionice od 17. lipnja 2010., prema Županijskoj upravi za ceste Sisačko-
-moslavačke županije, sa sjedištem u Sisku, A. Cuvaja 16, pokrivenim jamstvom, odnosno bjanko zadužnicama izdanim od strane Sisačko-moslavačke županije, na Privrednu banku Zagreb d.d., sa sjedištem u Zagrebu, Račkoga 6, ne odnosi na državnu potporu u smislu Zakona o državnim potporama u korist Županijske uprave za ceste Sisačko-moslavačke županije, Privredne banke Zagreb d.d. te GIP Pionira d.o.o.

II. Ovo rješenje bit će objavljeno u »Narodnim novinama«.

Obrazloženje

I. ZAPRIMANJE ZAHTJEVA

Agencija za zaštitu tržišnog natjecanje (dalje: Agencija) zaprimila je 26. srpnja 2011., od Sisačko-moslavačke županije (dalje: Županija) zahtjev klasa: 403-03/11-01/01, urbroj: 2176/01-02-11-35, od 25. srpnja 2011., za očitovanjem na prijedlog ustupa potraživanja poduzetnika GIP Pionir d.o.o. po kreditu danom Županijskoj upravi za ceste Sisačko-moslavačke županije (dalje: ŽUC), pokrivenim jamstvom Županije, na Privrednu banke Zagreb d.d.

U privitku zahtjeva dostavljena je sljedeća dokumentacija: Odluka Ministarstva financija Republike Hrvatske o davanju suglasnosti Sisačko-moslavačkoj županiji za davanje suglasnosti za zaduženje i davanje jamstva Županijskoj upravi za ceste Sisačko-moslavačke županije od 16. rujna 2009., klasa: 430-02/09-01/7, urbroj: 513-05-01/09-2, zahtjev ŽUC-a od 22. srpnja 2011., klasa: 030-01/09-01/07, urbroj: 2176-82-50-11-55, prijedlog Ugovora o cesiji kojom bi poduzetnik GIP Pionir d.o.o. ustupio svoja potraživanja od ŽUC-a po kreditu zaključenom 14. listopada 2009. te njegovom dodatku od 17. lipnja 2010., Privrednoj banci Zagreb d.d. (dalje: PBZ d.d.) te upit PBZ-a d.d.

S obzirom na to da iz dostavljene dokumentacije nije bilo moguće utvrditi je li jamstvo predstavlja državnu potporu, od Županije je zahtjevom od 3. kolovoza 2011. zatražena dostava sljedeće dodatne dokumentacije: očitovanje iz kojeg razloga ŽUC nije ishodio kredit kod komercijalne banke, već je kredit ugovoren s Pionirom d.o.o., Ugovor o dugoročnom kreditu s valutnom klauzulom broj 5110145427 sklopljen 16. svibnja 2011. između PBZ-a d.d. i GIP Pionira d.o.o., podmirenje kojeg se cesijom prenosi na ŽUC, Ugovor o radovima i financiranju radova rehabilitacije županijske ceste 3124 na dvije dionice, zaključen 14. listopada 2009. i I. Dodatka ugovoru zaključenog 17. lipnja 2010. između ŽUC-a i poduzetnika Pionir d.o.o. (dalje: Osnovni ugovor), očitovanje je li se predmetnom cesijom mijenjaju kreditni uvjeti za novog dužnika ŽUC, u odnosu na uvjete iz kredita PBZ-a d.d. odobrenog Pioniru d.o.o. te očitovanje je li se cesijom na PBZ d.d. prenosi i jamstvo izdano ŽUC-u za zaduženje kod Pionira d.o.o., ili će Županija izdati nova jamstva i pod kojim uvjetima.

Tražena dokumentacija dostavljena je 31. kolovoza 2011. Također, dodatnim zahtjevom od 17. listopada 2011., od Sisačko-moslavačke županije zatražena je sljedeća dokumentacija: očitovanje je li proveden javni natječaj ili natjecateljski dijalog prilikom ugovaranja radova rekonstrukcije te uvjeti natječaja/poziva, osobito oni koji se odnose na financiranje i županijsko jamstvo, Ugovor o kreditu poduzetnika GIP Pionir d.o.o. s Erste & Steiermaerkiche Bank d.d iz 2009., očitovanje iz kojeg razloga poduzetnika GIP Pionir d.o.o. nije refinancirao stari kredit kod iste banke, očitovanje podmiruje li navedenim kreditom kod PBZ-a d.d. iz 2011. GIP Pionir d.o.o i ostale kreditne obveze kod iste banke, te očitovanje jesu li i kada radovi na rekonstrukciji ceste završeni. Dana 3. studenog 2011., tražena dokumentacija je dostavljena.

II. PRIMIJENJENI PROPISI

U ovom postupku Agencija je primijenila Zakon o državnim potporama (»Narodne novine«, broj 140/05 i 49/11; dalje: ZDP), Uredbu o državnim potporama (»Narodne novine«, broj 50/06; dalje: Uredba), te na temelju članaka 2. 3. i 4. Uredbe, Odluku o objavljivanju pravila o državnoj potpori u obliku jamstava (»Narodne novine«, broj 39/09).

III. UTVRĐIVANJE ČINJENICA

ŽUC je osnovan 1998. kao ustanova od strane Sisačko-moslavačke županije, odnosno kao pravna osoba s javnim ovlastima čija je djelatnost obavljanje izgradnje, održavanje i upravljanje županijskim i lokalnim cestama. ŽUC upravlja ukupno s 1.470,8 kilometara cesta, od čega je 818,3 kilometara županijskih te 652,5 kilometara lokalnih cesta. ŽUC je izvanproračunski korisnik, ne sudjeluje na tržištu i za obavljanje djelatnosti ne naplaćuje nikakve naknade na tržištu.

Također, ŽUC svoje prihode ostvaruje dijelom od godišnje naknade za uporabu javnih cesta koju plaćaju vlasnici motornih vozila pri registraciji istih, dok se ostatak prihoda raspoređuje iz poreza na naftne derivate.

Prema članku 2. stavku 2. ZDP-a, korisnici državne potpore u smislu ZDP-a jesu pravne i fizičke osobe koje obavljajući gospodarsku djelatnost, sudjeluju u prometu roba i usluga, a koriste neki od oblika državne potpore.

Međutim, s obzirom na to da ŽUC ne obavlja gospodarsku djelatnost sudjelujući u prometu roba i usluga na tržištu, ŽUC se ne smatra korisnikom potpore u smislu članka 2. stavka 2. ZDP-a.

Sukladno dogovoru postignutom između ŽUC-a, GIP Pionira d.o.o. sa sjedištem u Zagrebu, Zagrebačka 145b i PBZ-a d.d. sa sjedištem u Zagrebu, Račkoga 6, GIP Pionir d.o.o. će ustupiti PBZ-u d.d. svoja potraživanja od ŽUC-a nastala na temelju Osnovnog ugovora.

Naime, sredstvima iz navedenog ugovora financirani su radovi na rehabilitaciji dvaju dionica županijske ceste 3124: dionice Popovača (uključujući kružni tok) u dužini od 950 metara i dionice Voloder-Kutina u dužini od 11.100 metara. Županijskom cestom 3124 upravlja i za njeno je održavanje zadužen ŽUC, koji je u tu svrhu sklopio ugovor s poduzetnikom Pionir d.o.o.

Navedenim ugovorom uređeno je kreditiranje ŽUC-a, odnosno obročna otplata radova od strane naručitelja ŽUC-a, a obveza otplate za ŽUC kao naručitelja, sukladno članku 21. Osnovnog ugovora nastupa najkasnije s danom primopredaje radova. ŽUC otplatu vrši u polugodišnjim obrocima. Ukupna vrijednost radova iznosi 45.222.130,59

S obzirom na to da je ugovorom uređen i prethodno opisani način financiranja izvedenih radova, ŽUC je za zaključenje Osnovnog ugovora dobio suglasnost Županije, koja je u svrhu naplativosti pristala izdati jamstva, a za što ju je ovlastilo Ministarstvo financija Republike Hrvatske odlukom od 16. rujna 2009., klasa: 403-02/09-01/7, urbroj: 513-05-01/09-2. U konkretnom slučaju kao instrument jamstva, Županija je izdala četrdeset četiri bjanko zadužnice, u nominalnom iznosu do 1.000.000,00 kn.

Sklapanju Osnovnog ugovora, prethodio je Poziv za javno nadmetanje N-02-V-124002-060509 od 6. svibnja 2009. (dalje: Poziv) kojeg je raspisao ŽUC. U Pozivu je navedeno da su predmet nabave radovi i financiranje radova rehabilitacije ŽC 3124 na dvije dionice: Popovača i Voloder-Kutina, kao kriterij odabira ponuđača u Pozivu je istaknuta najniža cijena ili ekonomski najpovoljnija ponuda, a kao bitan uvjeti financiranja navedeno je da naručitelj otplaćuje vrijednost investicije u razdoblju od sljedećih 10 godina nakon završetka i primopredaje radova.

Također, sukladno Pozivu za dostavu ponude i upute za sudjelovanje u natjecateljskom dijalogu, natjecatelj-izvođač radova dužan je osigurati financiranje radova na rehabilitaciji županijske ceste iz vlastitih sredstava ili sredstava pribavljenih na financijskom tržištu, uz uvjet da prihvati obročnu otplatu cijene radova uvećanu za trošak financiranja na rok od 10 godina.

Naručitelj, odnosno ŽUC je u predmetu nabave proveo postupak natjecateljskog dijaloga, sukladno članku 10. stavku 2. Zakona o javnoj nabavi (»Narodne novine« broj 110/07 i 125/08), jer je bila riječ o osobito složenom predmetu nabave koji se očituje u činjenici da javni naručitelj nije u mogućnosti navesti tehničke specifikacije iz članka 70. stavka 2. Zakona o javnoj nabavi kojima može zadovoljiti svoje potrebe i zahtjeve i/ili pravne i/ili financijske uvjete projekta. Na navedeni postupak pozitivno mišljenje izdala je Uprava za sustav javne nabave Ministarstva gospodarstva, rada i poduzetništva.

Radovi na rehabilitaciji županijske ceste 3124 završeni su 19. svibnja 2010., kada je i sastavljen primopredajni zapisnik, a ŽUC je izvršene radove financirao kreditom GIP Pionira d.o.o. kako to proizlazi iz Osnovnog ugovora jer su u tom trenutku na financijskom tržištu vladali izrazito nepovoljni uvjeti kreditiranja.

Izvođenje radova na rehabilitacije županijske ceste, GIP Pionir d.o.o. financirao je iz sredstava kredita sklopljenog s Erste & Steiermaerkische Bank d.d., sa sjedištem u Rijeci, Jadranski trg 3a, 27. listopada 2009. Kredit je sklopljen na iznos od 4.555.363,17 eura u kunskoj protuvrijednosti obračunatoj po srednjem tečaju rečene banke na dan puštanja kredita u tečaj. Uvjeti kredita bili su sljedeći: dospijeće kredita 10 godina, otplata u 20 jednakih polugodišnjih otplatnih rata, kamatna stopa iznosila je Euribor plus 6,8 postotnih poena godišnje, kao instrumenti osiguranja između ostalog jesu: solidarno jamstvo Sisačko-moslavačke županije, hipoteka na na nekretnini te cesija potpisana između Erste & Steiermaerkische Bank d.d. GIP Pionira d.o.o. te ŽUC-a.

Međutim, u međuvremenu je GIP Pionir d.o.o., budući da je PBZ d.d. poslovna banka ŽUC-a, zaključio s PBZ-om d.d. 16. svibnja 2011., Ugovor o dugoročnom kreditu s valutnom klauzulom broj 5110145427 (dalje: Ugovor o dugoročnom kreditu), na iznos od 4.100.000,00 eura (u kunskoj protuvrijednosti uz primjenu srednjeg tečaja PBZ-a d.d. na dan korištenja kredita), uz kamatnu stopu tromjesečni Euribor uvećan za kamatnu maržu od 6,8 postotnih poena godišnje, promjenjivo. Namjena navedenog kredita je refinanciranje obveza prema Erste & Steiermaerkische Bank d.d. Kredit se otplaćuje u osamnaest jednakih polugodišnjih rada.

Nadalje, iz točke 7. Ugovora o dugoročnom kreditu između PBZ-a d.d. i poduzetnika Pionir d.o.o., proizlazi da »Kao osiguranje naplate svih tražbina iz ovog Ugovora...ugovorne strane ugovaraju između ostalog sljedeće instrumente osiguranja cesiju svih tražbina koje Korisnik kredita ima ili će imati prema Županijskoj upravi za ceste Sisačko-moslavačke županije...po Ugovoru o radovima i financiranju radova rehabilitacije ŽC 3124 na dvije dionice.« Također, ugovorom o cesiji GIP Pionir d.d. će na PBZ d.d. kao davatelja kredita prenijeti kao sporedno pravo, solidarno jamstvo Županije, odnosno Županija će PBZ-u d.d. uručiti četrdeset i četiri bjanko zadužnica svaku na iznos jedan milijun kuna.

Preuzimanjem i isplatom obveza iz Ugovora o dugoročnom kreditu ŽUC bi podmirio svoje obveze iz Osnovnog ugovora vezane uz financiranje izvođenja radova prema GIP Pioniru d.d. koje je izvršio taj poduzetnik, a ustupanjem svojeg potraživanja od ŽUC-a nastala na temelju Osnovnog ugovora, GIP Pionir bi podmirio svoje kreditne obveze kod PBZ-a d.d. na temelju Ugovora o dugoročnom kreditu u iznosu od 38.438.811,18 kuna.

Osim potraživanja poduzetnika Pionir d.o.o. od ŽUC-a na novog vjerovnika PBZ d.d., odnosno cesionara, Ugovorom o cesiji prenijelo bi se i postojeće jamstvo izdano ŽUC-u od strane Županije u obliku 44 bjanko zadužnice, odnosno Županija za cesionara, PBZ d.d. ne bi izdavala novo jamstvo.

Usporedbom prethodno navedenih uvjeta iz kredita sklopljenog s Erste & Steiermaerkische Bank d.d. i PBZ-a d.d. proizlazi da su kreditni uvjeti u oba kredita jednaki te da poduzetnik kredit kod PBZ d.d. koristi isključivo za podmirenje kreditnih obveza prema Erste Steiermaerkische Bank d.d., čija sredstva su namijenjena za financiranje radova na rehabilitaciji županijske ceste 3124.

Sukladno točki 2.3.1. Odluke, ne može se isključiti mogućnost da se u određenim slučajevima korist od izdavanja jamstava prenosi na zajmodavca, osobito u slučajevima kada je državno jamstvo izdano ex post u vezi sa zajmom, odnosno ako se zajam pokriven jamstvom koristi za otplatu drugog zajma bez jamstva istoj kreditnoj instituciji. S obzirom na to da je izdavanjem jamstva za novi zajam, sigurnost povrata i naplate banke uvećana, može se zaključiti da bi mogla postojati potpora zajmodavcu.

U odnosu na PBZ d.d. u postupku je utvrđeno da bjanko zadužnice izdane od strane Županije nisu izdane samo na kredit PBZ-a iz 2011., već su one izdane i na prvi kredit kojeg je poduzetnik Pionir d.o.o. ishodio kod Erste & Steiermaerkiche Bank d.d., a kredite pokriven bjanko zadužnicama Županije od PBZ-a d.d. iskorišten je za zatvaranje kredita kod Erste & Steiermaerkiche Bank d.d.

IV. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) je na temelju utvrđenog činjeničnog stanja u ovoj upravnoj stvari na 91. sjednici, održanoj 1. prosinca 2011., utvrdilo da prijedlog ustupa potraživanja GIP Pionira d.o.o., na temelju Ugovora o radovima i financiranju radova rehabilitacije Ž 3124 na dvije dionice, od 14. listopada 2009 i I. Dodatka Ugovoru o radovima i financiranju radova rehabilitacije ŽC 3124 na dvije dionice od 17. lipnja 2010., prema ŽUC-u pokrivenim jamstvom, odnosno bjanko zadužnicama izdanim od strane Županije, na PBZ d.d., ne odnosi na državnu potporu u smislu ZDP-a.

Prema članku 3. stavku 1. ZDP-a, državne potpore u smislu ZDP-a su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz Sporazuma o stabilizaciji i pridruživanju (»Narodne novine«, broj 14/01, 14/02, 1/05 i 7/07).

Vijeće svoju odluku obrazlaže na sljedeći način.

Budući da je u konkretnom slučaju riječ o jamstvu, prilikom donošenja odluke primijenjena su pravila iz Odluke o objavljivanju pravila o državnoj potpori u obliku jamstava. Prema navedenim pravilima, jamstvo može predstavljati državnu potporu zajmodavcu, kako to proizlazi iz točke 2.2. Odluke o objavljivanju pravila o državnoj potpori u obliku jamstava i zajmoprimcu, kako to proizlazi iz točke 2.3. Odluke o objavljivanju pravila o državnoj potpori u obliku jamstava istodobno.

S obzirom na to da je utvrđeno da se ŽUC ne može smatrati korisnikom potpore u smislu članka 2. stavka 2. ZDP-a, Vijeće je odlučio da se isključuje bilo kakvo postojanje potpore u korist ŽUC-a, kao zajmoprimca.

Vijeće je zaključilo da u konkretnom slučaju ne postoji državna potpora u korist zajmodavca tj. PBZ-a d.d., jer bjanko zadužnice nisu naknadno izdane za postojeću kreditnu obvezu kod te banke niti su izdane za zajam kojim će se podmirivati postojeće neosigurane obveze kod iste banke, niti su jamstvo, odnosno bjanko zadužnice dane ex post.

Također, Vijeće je zaključilo da ne postoji državna potpora u korist izvođača radova, odnosno u korist GIP Pionira d.o.o., jer je isti odabran putem postupka javne nabave kao najpovoljniji ponuđač, a uvjeti kreditiranja poslova rehabilitacije, odnosno obročnog plaćanja od strane ŽUC-a jasno su bili istaknuti u uvjetima javnog natječaja.

Slijedom navedenog, Vijeće je odlučilo kao u točki I. izreke ovog rješenja.

Rješenja Agencije iz članka 13. ZDP-a, objavljuju se u »Narodnim novinama«, stoga je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-16/001
Urbroj: 580-03-11-17-02
Zagreb, 1. prosinca 2011.

Predsjednica
Vijeća za zaštitu tržišnog natjecanja
mr. sc. Olgica Spevec, v. r.

Rješenje, NN 6/2012-179